I SPANIA: Martin Ødegaard benekter «VG-boikott». Her i aksjon for Real Sociedad mot Real Madrid tidligere denne sesongen. Foto: Heiko Junge, NTB Scanpix

Ødegaard benekter VG-boikott

I et innlegg på Twitter benekter Martin Ødegaard at han har boikottet VG. Det skjer etter at VG fikk beskjed fra klubben hans, Real Sociedad, om at 20-åringen ikke ville stille til intervju grunnet artikler om faren.

Oppdatert 15. desember 2019

– Om jeg boikotter VG? Nei, skriver Martin Ødegaard på Twitter.

Utspillet fra Real Sociedad-spilleren kommer i kjølvannet av at VG lørdag ble nektet intervju med Ødegaard etter kampen mot Barcelona. VG fikk følgende forklaring fra pressesjefen til Ødegaards klubb:

«VG har publisert ting om faren hans og vi må beskytte spilleren. Beklager, han kommer ikke til å snakke med dere.»

De siste månedene har også VG gjentatte ganger forsøkt å få intervju med Martin Ødegaard i forbindelse med Real Sociedads kamper.

9. september i år publiserte VG en sak om Hans Erik Ødegaards hemmelige millionavtale med Real Madrid, klubben som eier Martin Ødegaard. De påfølgende månedene omtalte VG flere sider ved overgangen til den spanske storklubben.

I etterkant av beskjeden fra klubben etter Barcelona-kampen skrev VG-kommentator Leif Welhaven følgende på Twitter:

«Det har åpenbart offentlig interesse at faren til Martin Ødegaard selv fikk en 30-millionersavtale for å trene barn, som en del av dealen da Real Madrid ble valgt i skarp konkurranse med andre. Boikott pga kritisk journalistikk er svært ugreit.»

Det er dette innlegget Ødegaard svarte på, hvor han benekter en boikott av VG.

– Vanlig praksis er at to-tre spillere møter i mixed-zone (pressesone) etter kamp. Jeg ble valgt ut etter kampene mot Mallorca og Atletico Madrid. Siden det, kun gjort intervjuer med rettighetshavere. Noe jeg er pålagt, skriver Ødegaard på Twitter, før han fortsetter.

– Om jeg har fått spørsmål om å snakke med VG (og mange andre) senere? Ja, men det varierer hvilke to-tre spillere som stiller og klubb styrer dette. Klubben har bevisst unngått mixed-zone ved flere anledninger av forskjellige grunner. Noe jeg forøvrig trives veldig godt med. Hvis du/dere tror det bare er VG som har fått nei siden kampen mot Atletico Madrid så tar du/dere feil, skriver Ødegaard som også påpeker at han stilte opp for VG ved forrige landslagssamling.

20-åringen forklarer videre at han takker nei til nesten alle forespørsler om intervju som ikke styres at klubb eller landslag, og sier han gjør det fordi han ikke liker å gjøre intervjuer, i tillegg til at han mener det skrives mer enn nok om ham.

Welhaven svarer Ødegaard slik søndag kveld:

Ødegaard tar også opp sakene om faren direkte i sitt innlegg, og skriver at den siste tids artikler har gjort at han får mindre lyst til å stille opp for VG utover obligatoriske presseaktiviteter.

– Dere publiserer stjålne, private og høyst konfidensielle dokumenter. Jeg synes ikke dette tilhører offentligheten, og har derfor heller ikke kommentert noe av det, skriver Ødegaard.

Avsløringene kom etter at VG fikk tilgang på kontrakter, interne e-poster og regneark gjennom dokumentlekkasjen Football Leaks.

Sportssjef Eirik Borud i VG svarer følgende på Ødegaards innlegg:

– Vi er glade for at Martin Ødegaard ikke har til hensikt å boikotte VG, og vi håper klubben, som tidligere har uttalt at de «må beskytte spilleren», legger til rette for det samme.

– VG har sammen med en rekke europeiske storaviser i flere år hatt et kritisk søkelys mot internasjonal fotball. Det er en milliardindustri som fortjener at vi som sportsjournalister følger den tett og der målet vårt er at vi skal avdekke kritikkverdige forhold. Vi mener det opplagt har stor offentlig interesse å vise frem pengestrømmene rundt overgangene til Norges kanskje største internasjonale fotballprofil.

Publisert: 15.12.19 kl. 21:38 Oppdatert: 15.12.19 kl. 21:52